**ΑΝΤΙΚΕΙΜΕΝΟ ΕΡΓΑΣΤΗΡΙΟΥ**

Αρχιτεκτονικό Εργαστήριο: **ΞΕΝΙΑ Φιλοξενία.** **Τα Ξενία στο παρελθόν, παρόν και μέλλον του ελληνικού τουρισμού.**Τόπος: Ξενοδοχείο «Θεοξένια» (πρώην Ξενία Ανδρίτσαινας), Ανδρίτσαινα Ηλείας
Διάρκεια: 7 ημέρες, **8-14/10/2016**

Το αρχιτεκτονικό εργαστήριο ΞΕΝΙΑ ΦΙΛΟΞΕΝΙΑ έχει ως στόχο τη διερεύνηση και μελέτη, μέσω ποικίλων προσεγγίσεων –θεωρητικών, σχεδιαστικών κ.λπ.–, των ενδεχόμενων δυνατοτήτων που θα μπορούσαν να μετατρέψουν το ξενοδοχείο «Θεοξένια» στην Ανδρίτσαινα (πρώην «Ξενία» Ανδρίτσαινας) στο πρώτο ξενοδοχείο αρχιτεκτονικού τουρισμού στην Ελλάδα, αναδεικνύοντας, παράλληλα, τη σημαντική ιστορία και συμβολή των ξενοδοχείων «Ξενία» στη σύγχρονη ελληνική αρχιτεκτονική και την ανάπτυξη του τουρισμού στην Ελλάδα.

Οι συμμετέχοντες, βιώνοντας την εμπειρία της διαμονής σε ένα εν λειτουργία ξενοδοχείο της αλυσίδας των «Ξενία» –το οποίο, μάλιστα, διατηρεί σε μεγάλο βαθμό την αρχική του αύρα–, καλούνται να επεξεργαστούν προτάσεις προς την κατεύθυνση της «κριτικής προσαρμογής» και ανταπόκρισης του ξενοδοχείου στα νέα τουριστικά πρότυπα και τις σύγχρονες ανάγκες-απαιτήσεις των επισκεπτών, αλλά και της ανάδειξής του ως αντιπροσωπευτικού αρχιτεκτονικού παραδείγματος. Σε κάθε περίπτωση, οι προτάσεις θα πρέπει να σέβονται την ολιστική σχεδιαστική φιλοσοφία που διέπει συνολικά την αρχιτεκτονική των «Ξενία» καθώς και τα αυθεντικά υφολογικά χαρακτηριστικά του «Θεοξένια». Όλες οι σχεδιαστικές προτάσεις των μελετητών θα πρέπει να αναδεικνύουν τον ενιαίο χωρικό και αισθητικό χαρακτήρα του ξενοδοχείου. Στις προτάσεις αυτές, που θα κινηθούν στο επίπεδο της προμελέτης, οι συμμετέχοντες είναι ελεύθεροι να μελετήσουν, να επανασχεδιάσουν και να προτείνουν λύσεις για την αρχιτεκτονική αναβάθμιση του ξενοδοχείου, όπως:

* Αναδιαμόρφωση υφιστάμενων χώρων (υποδοχής, εστίασης, συνάθροισης, δωματίων) / διερεύνηση ένταξης νέων λειτουργιών (π.χ. εξάντληση συντελεστού δόμησης, συνένωση δωματίων, διεύρυνση επιμέρους χώρων, γυμναστήριο κ.ά.).
* Μελέτη επίπλωσης χώρων υποδοχής, εστιατορίου και δωματίων (διατήρηση και συμπλήρωση της υπάρχουσας ή επιλογή/σχεδίαση νέας ειδικά για το ξενοδοχείο αυτό).
* Χρωματική μελέτη καθώς και μελέτη φωτισμού.
* Διαμόρφωση μικρού εκθεσιακού χώρου (εντός των χώρων του ξενοδοχείου ή ως ανεξάρτητο κτίσμα) με υλικό για τη σειρά των «Ξενία», αλλά και το Ξενία της Ανδρίτσαινας ειδικότερα.
* Ένταξη εικαστικών έργων (θέση, είδος, σχετικό μέγεθος κ.λπ.).
* Ενεργειακή αναβάθμιση του κτιρίου (θερμομόνωση, κουφώματα, η/μ εγκαταστάσεις θέρμανσης-ψύξης, ηλιοπροστασία κ.λπ.), λαμβάνοντας υπόψη τις επιπτώσεις στο κέλυφος και τις όψεις.
* Διαμόρφωση υπαίθριων χώρων (διαδρομές, καθιστικά, φυτεύσεις, ελαφριές στεγάσεις, χώροι για παιδιά κ.λπ.) και ένταξη κολυμβητικής δεξαμενής μεσαίου μεγέθους.

Επιπλέον, αντικείμενο του εργαστηρίου είναι ο σχεδιασμός του λογότυπου του ξενοδοχείου καθώς και προτάσεις για την επικοινωνιακή προβολή του.

Τέλος, θα είχε εξαιρετικό ενδιαφέρον η δημιουργία ενός «Δικτύου Ξενία», στο πλαίσιο συγκρότησης ενός νέου θεματικού αρχιτεκτονικού τουρισμού, με πυρήνα ανάπτυξης του δικτύου το «Ξενία» της Ανδρίτσαινας και ένταξη των γειτονικών μονάδων Ναυπάκτου, Σπάρτης, Σπετσών, Μεσολογγίου κ.ά. Ως εκ τούτου, οι συμμετέχοντες καλούνται να καταθέσουν ιδέες που θα μπορούσαν να αναζωογονήσουν τη λειτουργία ενός τέτοιου δικτύου.

*Σε ζητήματα που αφορούν στο περιεχόμενο-αντικείμενο του εργαστηρίου συμμετέχουν συμβουλευτικά και οι αρχιτέκτονες Ελένη Αμερικάνου, Πάνος Εξαρχόπουλος, Ξενοφώντας Διαλεισμάς.*